
# Казанда Халыкара укытучылар көненә багышланган бәйрәм узды

*03.10.2015*Бүген Казанда Халыкара укытучылар көненә багышланган бәйрәм узды. Татарстан укытучыларын һөнәри бәйрәмнәре белән ТР Премьер-министры Илдар Халиков, ТР Дәүләт Советы рәисе урынбасары Татьяна Ларионова, ТР Премьер-министры урынбасары – ТР фән һәм мәгариф министры Энгель Фәттахов, ТР Президентының социаль мәсьәләләр буенча ярдәмчесе Ләйлә Фазлыева котлады.



Республиканың иң яхшы укытучыларын котлау тантанасына 5 меңнән артык педагог чакырылган иде.

Беренче булып укытучыларны Илдар Халиков котлады. Ул аларга якты, матур мизгелләрнең бәйрәм көннәрендә генә түгел, ә бәлки ел дәвамында булуын теләде.



Илдар Халиков бәйрәм алдыннан Казанда “Ел укытучысы-2015” бөтенроссия конкурсының финалы узуын искә төшерде, анда Россиянең 77 төбәгеннән укытучылар катнашкан иде. “Татарстанның шундый мөмкинлеккә лаек булуы безнең өчен зур дәрәҗә”,-дип ассызыклады ул.


Котлаулардан соң Илдар Халиков дәүләт бүләкләрен тапшырды. “ТР алдындагы казанышлары өчен” орден медале белән ТР Фән һәм мәгариф министрлыгының Гомуми белем бирү идарәсе башлыгы Тамара Федорова һәм КФУның Физика институты теоретик физика кафедрасы профессоры Борис Кочелаев бүләкләнде. Шулай ук мәгариф хезмәткәрләренә “ТРның атказанган югары мәктәп хезмәткәре” һәм “ТРның атказанган укытучысы” исемнәре бирелде, ТР Президентының Рәхмәте тапшырылды.



Бәйрәм чарасы кысаларында сәхнәгә шулай ук “Белем бирүнең сыйфаты өчен” рейтингы нәтиҗәләре буенча Татарстанның 30 иң яхшы мәктәбе директорлары, “ТРның класс җитәкчесе”, “ТРның ел тәрбиячесе” конкурслары, “Россия педагог-психологы” бөтенроссия һөнәри осталык конкурсының республика этабы, “ТРның ел укытучысы” конкурсы җиңүчеләре чакырылды.



Искә төшерәбез, быел Казанның Киров районы 151нче урта гомуми белем бирү мәктәбенең рус теле һәм әдәбияты укытучысы Евгения Родионова Татарстанның ел укытучысы булды.



“Республиканың киләчәге мәгариф системасына бәйле. Шуңа республика җитәкчелеге тарафыннан мәгариф системасына зур игътибар бирелә”,- дип билгеләде Энгель Фәттахов.



Бәйрәм тәмамланганда “Самоцветы” ансамбле чыгыш ясады.

*“Татар-информ” МА*
Казанда Халыкара укытучылар көненә багышланган бәйрәм узды